Sewe vas wat melkboer glo aanrandVan die familie se vuurwapens is gebuit, maar later teruggevind. (Foto: Magma Security and Investigation/Facebook) Sewe mans is die afgelope naweek in KwaZulu-Natal in hegtenis geneem vir hul beweerde betrokkenheid by ŉ plaasaanval waartydens die eienaar van ŉ melkplaas glo erg aangerand is. Die inhegtenisnemings kom skaars ŉ week ná die voorval toe die polisie en ŉ private veiligheidsmaatskappy ŉ deurbraak in die saak gemaak het. Die private maatskappy Magma Security and Investigation sê ŉ aantal verdagtes het op 15 Oktober in die vroeë oggendure op die Manderston‑melkplaas in Thornville buite Pietermaritzburg toegeslaan. “Die eienaar van die plaas is glo erg aangerand deur ses van die gewapende verdagtes,” lui die maatskappy se verklaring. “Sy familielede is na bewering ook deur die verdagtes aangerand en gedreig.” Hoewel niemand in die voorval dood is nie, het die verdagtes glo die familie se persoonlike besittings gebuit, asook ŉ kluis met drie vuurwapens, geld en bankkaarte. ŉ Span van Magma het twee dae later ŉ ondersoek na die voorval van stapel gestuur. Die ondersoekspan het die afgelope Vrydag ŉ deurbraak in die saak gemaak. Tesame met speurders van die Thornville-polisiestasie is sewe verdagtes in hegtenis geneem. Die polisie het beslag gelê op die gesteelde vuurwapens, die kluis, ŉ kettingsaag, klere, sewe selfone, asook alkohol ter waarde van sowat R7 000 wat glo met die bankkaarte gekoop is. “ŉ Volkswagen Jetta is ook geskut. Die motor is na bewering tydens die aanval deur die verdagtes gebruik.” Die verdagtes het Maandag in die Pietermaritzburg-landdroshof verskyn op aanklagte van huisroof. Die polisie se ondersoek duur voort.